Komisijos reglamentas (EB) Nr. 2785/2000
2000 m. gruodžio 19 d.
iš dalies keičiantis Reglamentą (EB) Nr. 296/96 dėl valstybių narių teiktinos informacijos ir mėnesinio Europos žemės ūkio orientavimo ir garantijų fondo (EŽŪOGF) Garantijų skyriaus lėšomis finansuojamų išlaidų užsakymo, ir nustatantį tam tikras išsamias Tarybos reglamento (EB) Nr. 1259/1999 taikymo taisykles
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo [1], ypač į jo 4 straipsnio 8 dalį, 5 straipsnio 3 dalį ir 7 straipsnio 5 dalį,
kadangi:
(1) 2000 m. birželio 19 d. Tarybos sprendime 2000/427/EB [2], priimtame remiantis Sutarties 122 straipsnio 2 dalies nuostatomis, dėl bendrosios valiutos įvedimo Graikijoje 2001 m sausio 1 d. yra konstatuojama, kad Graikija atitinka būtinus reikalavimus bendrajai valiutai įvesti.
(2) 1998 m. gegužės 3 d. Tarybos reglamento (EB) Nr. 974/98 dėl euro įvedimo [3] su paskutiniais pakeitimais, padarytais Reglamentu (EB) Nr. 2596/2000 [4], 2 straipsnio antrame sakinyje yra nustatyta, kad nuo 2001 m. sausio 1 d. Graikijos valiuta bus euras.
(3) 1996 m. vasario 16 d. Komisijos reglamento (EB) Nr. 296/96 dėl valstybių narių teiktinos informacijos ir mėnesinio Europos žemės ūkio orientavimo ir garantijų fondo (EŽŪOGF) Garantijų skyriaus lėšomis finansuojamų išlaidų užsakymo, ir nustatančio tam tikras išsamias Reglamento (EB) Nr. 1259/1999 [5] taikymo taisykles, 4 straipsnio 1a dalies a punkte su paskutiniais pakeitimais, padarytais Reglamentu (EB) Nr. 2761/1999 [6], yra nustatyta, kad valstybėms narėms avansai pagal EŽŪOGF Garantijų skyriaus užregistruotas išlaidas turi būti apskaičiuojami ir išmokami eurais. 2001 m. sausio mėn. pradžioje mokami avansai už išlaidas, padarytas nuo 2000 m. spalio 16 d. iki 2000 m. lapkričio 30 d. Todėl turėtų būti numatyta paskutinį kartą Graikijai šiuos avansus išmokėti nacionaline valiuta.
(4) Šiame reglamente numatytos priemonės atitinka Europos žemės ūkio orientavimo ir garantijų fondo komiteto (EŽŪOGF) nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 296/96 iš dalies keičiamas taip:
1. 3 straipsnio 8 dalies b punktas papildomas šiuo sakiniu:
"Graikijai šis pasirinkimas taikomas nuo 2001 m. sausio 1 d."
2. 4 straipsnio 1a dalies c punktas papildomas šiuo sakiniu:
"Išankstiniai mokėjimai už išlaidas, kurias Graikija padarė nuo 2000 m. spalio 16 d. iki lapkričio 30 d., mokami nacionaliniais piniginiais vienetais arba nacionaline valiuta."
2 straipsnis
Šis reglamentas įsigalioja 2001 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. gruodžio 19 d.